钦定古今图书集成/明伦汇编/官常典/第459卷 > 赵诱
## 钦定古今图书集成/明伦汇编/官常典/第459卷 > 赵诱

按《晋书》本传：“诱字元孙，淮南人也。世以将显，州辟主
簿。值刺史郄隆被齐王冏檄，使起兵讨赵王伦。隆欲
承檄举义，而诸子侄并在洛阳，欲坐观成败，恐为冏
所讨，进退有疑。会群吏计议，诱说隆曰：‘赵王篡逆，海
内所病，今义兵飙起，其败必矣。今为明使君计，莫若
自将精兵，径赴许昌，上策也。不然，且可留后。遣猛将
将兵会盟，亦中策也。若遣小军，随形助胜，下策耳’。”隆
曰：“我受二帝恩，无所偏助，正欲保州而已。”诱与治中
留宝、主簿张褒等谏：“隆若无所助，变难将生，州亦不
可保也。”隆犹豫不决，遂为其下所害。诱还家，杜门不
出。左将军王敦以为参军，加广武将军，与甘卓、周访
共讨华轶，破之。又击杜弢于西湘。太兴初，复与卓攻
弢，灭之。累功赐爵平阿县侯，代陶侃为武昌太守。时
杜曾迎第五猗于荆州作乱，敦遣诱与襄阳太守朱
轨共拒之。猗既愍帝所遣，加有时望，为荆楚所归，诱
等苦战皆没，敦甚悼惜之，表赠征卤将军、秦州刺史，
谥曰敬。子龚，与诱俱死。元帝为晋王，下令赠新昌太
守